
AVIZ
asupra propunerii legislative privind modificarea unor dispoziţii legale care reglementează exercitarea comerţului cu produse agricole în pieţe, târguri, oboare şi alte zone publice 

În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă   privind modificarea unor dispoziţii legale care reglementează exercitarea comerţului cu produse agricole în pieţe, târguri, oboare şi alte zone publice, trimisă cu adresa nr. P.l.-x  463 din 10 mai 2006, înregistrată sub nr.31/689 din 11.05.2006.
 Senatul în calitate de primă Cameră sesizată a respins această iniţiativă legislativă în şedinţa din 8 mai 2006.
Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, comisia a dezbătut propunerea legislativă, menţionată mai sus, în şedinţa din 7 iunie 2006.

Membrii comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 54/16.01.2006. 

Guvernul, prin punctul său de vedere, nu susţine adoptarea propunerii legislative, deoarece modificarea lit. a) a art. 2 din OUG nr. 28/1999 privind obligaţia agenţilor economici de a utiliza aparate de marcat electronice fiscale, nu poate fi acceptată deoarece  utilizarea aparatelor de marcat electronice fiscale are ca scop îndeplinirea cerinţelor Uniunii Europene privind reducerea evaziunii fiscale.
În urma dezbaterilor, comisia a hotărât, cu unanimitate de voturi, avizarea negativă a  proiectului de lege.
În raport de obiectul şi conţinutul său, proiectul de lege face parte din categoria legilor ordinare.

